b'\n_START_ARTICLE_\nS\xc3\xb8mna\n_START_SECTION_\nGeografi\n_START_PARAGRAPH_\nSt\xc3\xb8rstedelen av kommunen ligger s\xc3\xb8r p\xc3\xa5 S\xc3\xb8mnahalv\xc3\xb8ya. I tillegg best\xc3\xa5r kommunen av en del mindre \xc3\xb8yer og holmer med Kval\xc3\xb8ya som den st\xc3\xb8rste \xc3\xb8ya. Jordsmonnet i kommunen er godt, noe som gj\xc3\xb8r at det er lett \xc3\xa5 drive jordbruk. De st\xc3\xb8rste bygdene i kommunen er Vik, Berg, Dalbotn og Sund._NEWLINE_Amundsgjerdlia naturreservat og B\xc3\xb8p\xc3\xb8la naturreservat ligger i kommunen.\n_START_SECTION_\nHistorie\n_START_PARAGRAPH_\nArkeologiske utgravninger viser at S\xc3\xb8mna har v\xc3\xa6rt bosatt fra eldre jernalder og frem til i dag. P\xc3\xa5 slutten av middelalderen ble S\xc3\xb8mna (S\xc3\xb8r-S\xc3\xb8mn) skilt ut som egen fjerding under Alstahaugsysla. Etter Formannskapslovene kom i 1837 var kommunen en del av Br\xc3\xb8nn\xc3\xb8y herred. S\xc3\xb8mna ble skilt ut som eget herred i 1900. Frem til 1940 hadde kommunen navnet Vik. I perioden 1964 til 1977 var kommunen igjen en del av Br\xc3\xb8nn\xc3\xb8y. Den nye S\xc3\xb8mna kommune er ikke identisk med S\xc3\xb8mna kommune f\xc3\xb8r 1964.\n_START_SECTION_\nKultur\n_START_PARAGRAPH_\nS\xc3\xb8mna Bygdetun ligger p\xc3\xa5 Vik. Kommunen er med i Fotefar mot Nord og ble i 1993 ogs\xc3\xa5 med i Skulpturlandskap Nordland med skulpturen \xc2\xabHai-Ku-Badekar\xc2\xbb av den irske kunstneren Dorothy Cross. Skulpturen ligger like ved Vennesund.'